大酺紀事十四韵
作者：宋祁
朝代：宋

paragraphs: 太極登徽冊，鴻恩潤慶圖。
三秋少皡月，五日漢家酺。
碩惠東西暨，高年左右趨。
雲雷方霈澤，酒食更成需。
慈宴周綿宇，宸嬉極上都。
風飛迎沛筑，尊滿列堯衢。
鼉伐漁陽鼓，龍吟北里竽。
激波呈曼衍，跳索戲都盧。
虎瑟修旃映，鴟夷後乘俱。
瑞烟浮玉戟，靈旭射金鋪。
篚帛侔王鎬，童冠盛舞雩。
歌忘齊國味，辱免絳人塗。
紫宙纖羅廓，層穹協氣敷。
萬靈酣飫賜，朝野正多娛。